“BM” ฟันธงรายได้ปีนี้โตตามเป้า 20% หลังตุนแบ็กล็อกแน่น-คำสั่งซื้อพุ่ง
BM ส่งซิกครึ่งปีหลังโตแกร่ง รายได้ปี 61 พุ่ง 10-20% หลังตุน Backlog แน่น 500 ล้านบาท รวมถึงคำสั่งซื้อที่มีเข้ามาต่อเนื่อง
13 ก.ย. 2561

นายธานิน สัจจะบริบูรณ์ ประธานเจ้าหน้าที่บริหาร บริษัท บางกอกชีทเม็ททัล จำกัด (มหาชน) หรือ BM เปิดเผยว่า แนวโน้มผลประกอบการในช่วงครึ่งปีหลังของปี 2561 คาดว่าจะเติบโตจากช่วงครึ่งปีแรก (ม.ค-มิ.ย) ที่มีรายได้รวม 453.58 ล้านบาท และมีกำไรสุทธิ 18.41 ล้านบาท เนื่องจากมีคำสั่งซื้อจากลูกค้า (ออเดอร์) เข้ามาอย่างต่อเนื่อง
“บริษัทมั่นใจรายได้ปี 2561 จะเติบโต 10-20% จากปี 2560 ที่มีรายได้อยู่ที่ 846 ล้านบาท เนื่องจาก ได้รับออเดอร์งานในส่วนของเสาสื่อสารโทรคมนาคมมากขึ้น ประกอบกับได้รับออเดอร์งานในธุรกิจอื่นๆ โดยในปัจจุบันทางบริษัทยังมียอดขายที่รอรับรู้รายได้ (Backlog) ประมาณ 500 ล้านบาท โดยคาดจะรับรู้รายได้ปีนี้แทบทั้งหมด” นายธานิน กล่าว
สำหรับความคืบหน้าการร่วมทุนกับพันธมิตรญี่ปุ่น NITTO ปัจจุบันอยู่ระหว่างการออกแบบโรงงานใหม่ในนิคมอุตสาหกรรมโรจนะ ซึ่งคาดว่าจะก่อสร้างแล้วเสร็จภายในปี 2562 และการร่วมทุนดังกล่าวจะทำให้บริษัทมีสินค้าเพื่อจำหน่ายให้กับลูกค้าเพิ่มขึ้นอีกจำนวนมาก
ทั้งนี้บริษัทยังมีแผนขยายธุรกิจไปยังประเทศเมียนมา ซึ่งขณะนี้อยู่ระหว่างการหารือกับพันธมิตรเนื่องจากบริษัทต้องการก่อสร้างโรงงานที่ประเทศเมียนมา โดยคาดว่าจะได้ข้อสรุปร่าง MOU ภายในไตรมาส 3 คาดว่าจะลงนามได้ภายในปีนี้ และบริษัทเชื่อว่าจะเป็นการเพิ่มช่องทางในการจำหน่ายและส่งผลให้บริษัทมีการเติบโตอย่างมีนัยสำคัญในอนาคต